**BOSNA I HERCEGOVINA FEDERACIJA BOSNE I HERCEGOVINE ZENIČKO-DOBOJSKI KANTON**

**JU SLUŽBA ZA ZAPOŠLJAVANJE ZENIČKO-DOBOJSKOG KANTONA**

**Zenica, ul. Adolfa Goldbergera br. 6.**

Na osnovu člana 33. Statuta JU Služba za zapošljavanje Zeničko-dobojskog kantona - Prečišćeni tekst („Službene novine Zeničko-dobojskog kantona“, broj 01/19), Upravni odbor Službe za zapošljavanje Zeničko-dobojskog kantona, raspisuje

**KONKURS**

**ZA IZBOR I IMENOVANJE DIREKTORA SLUŽBE**

# *Opis pozicije:*

Rukovodi radom Službe. Organizuje proces rada, izdaje naloge neposrednim saradnicima (rukovodiocima odjeljenja, jedinica i šefovima biroa) i koordinira proces rada u Službi. Sarađuje i koordinira rad sa Federalnim zavodom i službama ostalih Kantona. Predlaže Upravnom odboru, a po potrebi nadležnim organima Kantona godišnji program rada. U dogovoru sa predsjednikom priprema i organizuje sjednice Upravnog odbora. Izvršava odluke i zaključke Upravnog odbora. Najmanje jedanput godišnje obavještava Upravni odbor o rezultatima svoga rada. Sprečava bilo koje radnje ili poslove iz nadležnosti Službe da se izvršavaju mimo pravila odnosno struke, zakona i općeg akta. Upozorava Upravni odbor na nezakonite odluke i druge akte koji nisu u skladu sa zakonskim propisima. Izdaje naloge rukovodiocima odjeljenja, jedinica i šefovima biroa za izvršavanje određenih poslova, u skladu sa općim aktima. Odlučuje o prijemu, raspoređivanju i otpuštanju radnika. Odlučuje o korištenju sredstava Službe u slučajevima utvrđenim općim propisima i aktima Službe. Prati i kontroliše rad u Službi, organizuje stručni nadzor, brine o radnoj i tehnološkoj disciplini. Zaključuje ugovore. Obavlja i druge poslove u skladu sa općim propisima i aktima Službe, te poslove, koji po svojoj prirodi, spadaju u njegovu nadležnost. Za svoj rad odgovoran je Upravnom odboru Službe.

Odgovoran je za rukovođenje Službom.

Ima ovlaštenja koja su propisana opštim aktima Službe i pozitivnim propisima.

Plaća direktora utvrđuje se u skladu sa Pravilnikom o radu Službe za zapošljavanje. Imenovanje se vrši na mandatni period od četiri godine.

# *Opći uslovi:*

* + da je državljanin Bosne i Hercegovine,
  + da je stariji od 18 godina,
  + da se protiv kandidata ne vodi krivični postupak,
  + da nije otpušten iz državne službe kao rezultat disciplinske mjere (bilo na nivou države ili entiteta) u periodu od tri godine prije dana objavljivanja upražnjene pozicije,
  + da nije pod optužnicom Međunarodnog suda za ratne zločine u bivšoj Jugoslaviji (član IX. Ustava Bosne i Hercegovine),
  + da nije član organa zakonodavne, izvršne ili sudske vlasti ili savjetnik u smislu Zakona o sukobu interesa („Službeni glasnik BiH“, broj 16/02, 14/03, 12/04, 63/08 i 18/12),
  + da nema privatni/finansijski interes u instituciji u kojoj se kandiduje,
  + da nije lice kojem je pravosnažnom presudom suda zabranjeno obavljanje aktivnosti u nadležnoj instituciji u kojoj se kandiduje.

# *Posebni uslovi:*

* + univerzitetska diploma visokog obrazovanja društvenog smjera, odnosno visokog obrazovanja po bolonjskom procesu društvenog smjera, sa najmanje 240 ECTS bodova,
  + pet godina radnog iskustva u struci.

# *Ostalo*

Podnosioci prijava s kojima se ne stupi u kontakt u roku od osam (8) dana od isteka roka za podnošenje prijava neće biti uzeti u razmatranje u daljem procesu imenovanja.

Svi kandidati koji budu stavljeni na listu za uži izbor bit će pozvani na intervju pred Komisijom, imenovanom od strane Upravnog odbora.

Lični podaci o podnosiocima prijava su tajni i mogu se prikupljati i obrađivati samo u skladu sa Zakonom o zaštiti ličnih podataka BiH („Službeni glasnik BiH“, broj 49/06, 76/11 i 89/11).

Prijave kandidata treba da sadrže kraću biografiju, adresu i kontakt telefon. Uz prijavu treba dostaviti ovjerenu kopiju dokaza o stručnoj spremi i radnom iskustvu, uvjerenje da se protiv kandidata ne vodi krivični postupak (ne starije od tri mjeseca od dana podnošenja prijave), ovjerenu izjavu o činjenicama iz tačke 2. alineja 4-8 ovog konkursa, kao i druge dokaze o ispunjavanju općih uslova iz konkursa (Uvjerenje o državljanstvu i rodni list, ne stariji od šest mjeseci od dana izdavanja).

Konkurs ostaje otvoren 15 dana od dana zadnje objave.

Prijavu sa traženim podacima treba dostaviti lično ili preporučenom poštom sa naznakom

**„PRIJAVA NA KONKURS – NE OTVARATI“**

na adresu:

JU Služba za zapošljavanje Zeničko-dobojskog kantona ul. Adolfa Goldbergera br. 6.

72 000 Zenica

Neblagovremene i nekompletne prijave na konkurs neće se razmatrati.